
14. sjednice Vijeća Gradske četvrti Brezovica, 
održane 18. srpnja 2022. u sjedištu Gradske četvrti Brezovica,
 Brezovička cesta 100, s početkom u 18,00 sati


Nazočni članovi Vijeća Gradske četvrti Brezovica: 
Tomislav Cavrić, Ivan Pucko, Zdravko Harmicar, Zlatko Katulić, Ivica Kovačić, Ivica Mavračić i Marina Pucević.

Nenazočni članovi Vijeća Gradske četvrti Brezovica:
Irena Borovina, Vladimir Iviček, Srećko Tatar i Nenad Žugaj.

Nazočni djelatnici Gradskog ureda za mjesnu samoupravu, civilnu zaštitu i sigurnost:
Milan Kulaš, voditelj Područnog odsjeka Brezovica (Novi Zagreb),
Lidija Špišić, stručni referent za rad tijela mjesne samouprave.

Ostali nazočni:
Dragutin Havidić, predsjednik Vijeća Mjesnog odbora Havidići

Sjednicu otvara gospodin Tomislav Cavrić, predsjednik Vijeća Gradske četvrti Brezovica i pozdravlja sve nazočne.
Konstatira da sjednici nazoči 7 od 11 članova Vijeća te da su stečeni uvjeti za raspravu i pravovaljano odlučivanje.
Prije utvrđivanja dnevnog reda, predsjednik otvara raspravu o zapisniku 13. sjednice.
Obzirom da se nitko ne javlja za riječ, zapisnik daje na usvajanje. 
Vijeće je jednoglasno (7 „za“) usvojilo zapisnik 13. sjednice.
Predsjednik konstatira da su članovi Vijeća primili prijedlog dnevnog reda i materijale.  Pita ima li prijedloga za dopunu. Obzirom da nema, prijedlog dnevnog reda daje na glasovanje.
Vijeće je jednoglasno (7 „za“) usvojilo 

dnevni red:        

1. Prijedlog godišnjeg izvještaja o izvršenju Financijskog plana Gradske četvrti Brezovica za 2021.
2. Prijedlog prioriteta za Plan komunalnih aktivnosti Gradske četvrti Brezovica u 2023.
3. Prijedlog zaključka o neproduljenju zakupa za sadašnji prostor za rad Mjesnog odbora Havidići te prijedlogu za korištenje kontejnera, na adresi Havidićka cesta bb, kao prostora za rad Mjesnog odbora Havidići
4. Prijedlog zaključka o očitovanju na Prijedlog programa za izradu Urbanističkog plana uređenja Desprim
5. Prijedlog zaključka o prijedlogu zamjene poklopaca kanalizacijskih šahtova na   
kolektoru uz potok Lomnica, na dionici od ulice Luje Naletilića do ulice Hrelci
6. Pitanja, prijedlozi i obavijesti



Ad 1) Prijedlog godišnjeg izvještaja o izvršenju Financijskog plana Gradske četvrti 
          Brezovica za 2021.

           Predsjednik Vijeća, Tomislav Cavrić konstatira da su članovi Vijeća u pisanom obliku primili Prijedlog godišnjeg izvještaja što ga je izradio Gradski ured za mjesnu samoupravu, civilnu zaštitu i sigurnost. Iznosi nezadovoljstvo na navedeni Prijedlog obzirom da sadrži samo sumarne podatke te je mišljenja da bi sumarni podaci trebali biti potkrijepljeni specifikacijama troškova. Otvara raspravu.
           Nakon kraće rasprave daje Prijedlog na glasovanje.
           Vijeće je jednoglasno (7 „za“) donijelo Godišnji izvještaj o izvršenju Financijskog plana Gradske četvrti Brezovica za 2021.
(Godišnji izvještaj prilaže se ovom zapisniku i njegov je sastavni dio.)

Ad 2) Prijedlog prioriteta za Plan komunalnih aktivnosti Gradske četvrti Brezovica u 
           2023.
        Predsjednik Vijeća, Tomislav Cavrić iznosi da je Prijedlog prioriteta sastavljen temeljem prijedloga vijeća mjesnih odbora. Otvara raspravu.
        Zlatko Katulić apelira na predsjednika Vijeća da upozori predsjednike vijeća mjesnih odbora da ozbiljnije pristupe izradi Priotiteta budući da su predlagane akcije za koje se unaprijed zna da ih nije moguće realizirati ili se mogu realizirati iz drugih izvora financiranja.
       Ivica Mavračić pita kakva je realizacija Plana komunalnih aktivnosti u 2022.
        Tomislav Cavrić informira članove Vijeća da je realizacija Plana komunalnih aktivnosti 10 %, Zagrebačke ceste su krenule s radovima, no dinamika nije zadovoljavajuća.
         Milan Kulaš navodi da je inicirao uvođenje u posao za akcije za koje su izdane narudžbenice.
        Obzirom da se nitko ne javlja za riječ, predsjednik Vijeća daje Prijedlog prioriteta na glasovanje.
        Vijeće je jednoglasno (7 „za“) donijelo Prioritete za Plan komunalnih aktivnosti Gradske četvrti Brezovica u 2023.
(Prioriteti se prilažu ovom zapisniku i njegov su sastavni dio.)

Ad 3) Prijedlog zaključka o neproduljenju zakupa za sadašnji prostor za rad Mjesnog
          odbora Havidići te prijedlogu za korištenje kontejnera, na adresi Havidićka cesta 
          bb, kao prostora za rad Mjesnog odbora Havidići

        Predsjednik Vijeća, Tomislav Cavrić, konstatira da su članovi Vijeća primili Prijedlog u pisanom obliku, informira članove Vijeća da je jučer sa članom Vijeća, Ivicom Kovačićem bio u Havidić Selu te obišao prostor koji se koristi rad MO Havidići na adresi Kuti 1, kao i kontejner na adresi Havidića cesta bb, koji se nekad koristio za rad MO Havidići. Ustanovio je da je kontejner u lošem stanju te treba sanaciju ili nabaviti novi kontejner. Daje riječ predsjedniku Vijeća Mjesnog odbora Havidići, g. Dragi Havidiću.
      Drago Havidić pojašnjava kako je prilikom jednog obilaska MO Havidići, pokojni gradonačelnik zaključio da kontejner nije adekvatan prostor za rad MO te da treba pronaći novi prostor. Na kraju je došlo do toga da se sklopi ugovor o zakupu sa vlasnicom objekta na adresi Kuti 1. Nekadašnji sastav Vijeća Mjesnog odbora mislio je riješiti problem na način da se otkupi zemljište kod okretišta autobusa te izgradi prostor, no zemljište nije građevinsko i u vlasništvu je nekoliko osoba.
     Voditelj P.O. Brezovica (Novi Zagreb) Milan Kulaš infomira članove da je Vijeće Gradske četvrti Brezovica tražilo da Grad u izmjene Prostornog plana uvrsti prenamjenu navedenog zamljišta u građevinsko kako bi se mogao graditi objekat javno-društvene namjene, no do izmjene Prostornog plana nije još došlo. Nadalje, procedura otkupa zemljišta, projektiranja i ishođenja dozvola za gradnju novog objekta trajala bi minimalno pet do šest godina. Vezano uz ideju da se za rad mjesnog odbora postojeći kontejner popravi ili nabavi novi, upozorava da će Vijeće Gradske četvrti Brezovica morati osigurati sredstva u Planu komunalnih aktivnosti.
      Zdravko Harmicar iznosi da je protiv najma privatnog  objekta za rad mjesnog odbora. Obzirom da su sredstva koja su izdvojena iz proračuna za najam ogromna, mišljenja je da je došlo vrijeme da se to promijeni.
       Ivica Kovačić iznosi da neće podržati Prijedlog zaključka te da MO Havidići treba prostor, između ostalog koriste ga i građani za odvijanje društvenih aktivnosti, a osobito djeca.
       Marina Pucević također iznosi da neće podržati Prijedlog zaključka te navodi da poznavajući sporost Grada u rješavanju problema, osobito ukoliko je u pitanju rješavanje imovinsko-pravnih odnosa, iznalaženje bilo kakvog novog rješenja po pitanju prostora za rad MO Havidići neće biti u prihvatljivom vremenskom roku. Mišljenja je da Vijeće Gradske četvrti može izdvojiti sredstva za najam prostora do iznalaženja boljeg rješenja.
       Nakon rasprave i konzultacija sa voditeljem P.O. Brezovica, predsjednik Vijeća povlači Prijedlog zaključka, utvrđuje novi  Prijedlog zaključka te ga daje na glasovanje.
     Vijeće je većinom glasova (5 „za“ i 2 „protiv“) donijelo 


ZAKLJUČAK 
                           o produljenju zakupa prostora za rad Mjesnog odbora Havidići 


1. Vijeće je razmotrilo zamolbu Vijeća Mjesnog odbora Havidići za produljenje zakupa prostora za rad Mjesnog odbora Havidići te ponudu Mare Smolković za zakup prostora, na adresi Kuti 1, 10253 Donji Dragonožec.

2. Zakup će se produljiti na period od 1 godine, od 31. kolovoza 2022. do 31. kolovoza 2023., sukladno ponudi iz točke 1. Zaključka, koja je njegov sastavni dio.
  
3. Vijeće je načelno protiv produljenja zakupa, ali će ga produljiti na 1 godinu, dok se ne steknu uvjeti za preseljenje u novi kontejner, s obzirom da je postojeći kontejner, na adresi Havidićka cesta bb, a koji se do 2016. godine koristio kao prostor za rad Mjesnog odbora Havidići, neadekvatan, male je površine (6m2), oštećen je i nema sanitarni čvor.

4. Ovaj se zaključak dostavlja Gradskom uredu za mjesnu samoupravu, civilnu zaštitu i sigurnost na daljnje postupanje.


Ad 4) Prijedlog zaključka o očitovanju na Prijedlog programa za izradu Urbanističkog
           plana uređenja Desprim

       Predsjednik Vijeća konstatira da su članovi Vijeća uz ovu točku dnevnog reda primili Prijedlog zaključka. Otvara raspravu.
      Obzirom da se nitko ne javlja za riječ, daje Prijedlog na glasovanje.
      Vijeće je jednoglasno (7 „za“) donijelo 


ZAKLJUČAK
o očitovanju na Prijedlog programa za izradu Urbanističkog plana uređenja Desprim           


1. Vijeće je razmotrilo zamolbu  Gradskog ureda za gospodarstvo, ekološku održivost i strategijsko planiranje za očitovanje na Prijedlog programa za izradu Urbanističkog plana uređenja Desprim. 
                  
2. Vijeće je suglasno s Prijedlogom programa za izradu Urbanističkog plana uređenja Desprim.

3. Ovaj se zaključak dostavlja Gradskom uredu za gospodarstvo, ekološku održivost i strategijsko planiranje, Sektoru za prostorno i urbanističko planiranje, Republike Austrije 18.

                      
Ad 5) Prijedlog zaključka o prijedlogu zamjene poklopaca kanalizacijskih šahtova na 
           kolektoru uz potok Lomnica, na dionici od ulice Luje Naletilića do ulice Hrelci

          Predsjednik Vijeća, Tomislav Cavrić konstatira da su članovi Vijeća primili Prijedlog zaključka u pisanom obliku. Otvara raspravu.
           U raspravi sudjelovali: Marina Pucević, Ivica Mavračić, Tomislav Cavrić i Milan Kulaš.
           Nakon rasprave, predsjednik Vijeća daje Prijedlog na glasovanje.
            Vijeće je jednoglasno (7 „za“) donijelo

ZAKLJUČAK
o prijedlogu zamjene poklopaca kanalizacijskih šahtova na kolektoru uz potok Lomnica, na dionici od ulice Luje Naletilića do ulice Hrelci

 
1.Vijeće je razmotrilo učestale primjedbe građana na betonske poklopce kanalizacijskih 
    šahtova na kolektoru uz potok Lomnica, na dionici od ulice Luje Naletilića do ulice Hrelci.    
                
2. Vijeće predlaže da se  na dionici kolektora navedenoj u točki 1. zaključka betonski  
    poklopci zamjene željeznim.

3. Ovaj se zaključak dostavlja Vodoopskrbi i odvodnji d.o.o.


Ad 6)  Obavijesti, pitanja i prijedlozi

            Predsjednik Vijeća, Tomislav Cavrić konstatira da su članovi Vijeća uz ovu točku dnevnog reda primili očitovanje Gradskog ureda za mjesnu samoupravu, civilnu zaštitu i sigurnost na traženje Vijeća da se u izmjeni Financijskog plana uvećaju sredstva na poziciji „Kapitalne donacije neprofitnim organizacijama“,  među ostalim i za obnovu unutarnjeg bazena u Caritasovoj kući „Bl. Alojzije Stepinac“ u naselju Brezovica. U očitovanju se navodi da Caritas Zagrebačke nadbiskupije ima položaj udruge te se za dodjelu sredstava može javiti na natječaj koji Grad raspisuje za financiranje udruga. Ujedno informira članove Vijeća da je rok za prijavu na natječaj za financiranje udruga u 2022. istekao.              
       Predsjednik, Tomislav Cavrić informira članove Vijeća da planira dogovoriti sastanke u gradskim uredima po pitanju rješavanja većih projekata na području Gradske četvrti Brezovica.
         Ivica Mavračić pita u kojoj fazi je realizacija akcije “izgradnja dječjeg vrtića u Horvatima”.
         Zdravko Harmica informira članove Vijeća da je zamjenik Gradonačelnika, Luka Korlaet izjavio da će do svibnja 2023. biti položen kamen temeljac za izgradnju dječjeg vrtića u naselju Horvati. Nadalje, predlaže da se zatraži sastanak po pitanju izgradnje sportske dvorane u Horvatima.
         Tomislav Cavrić iznosi da se sastanci između vijeća gradskih četvrti i gradskih upravnih tijela dogovoraju putem Gradskog ureda za mjesnu samoupravu, civilnu zaštitu i
sigurnost.
          Ivan Pucko, potpredsjednik Vijeća pita što je sa natječajem za uređivanje škola iz Plana komunalnih aktivnosti u 2022. 
           Milan Kulaš navodi da sutra ističe rok za prijave na natječaj,  a po završetku roka žalbe inicirat će se uvođenje u posao kako bi radovi bili gotovi do početka nove školske godine.
       
          Predsjednik, Tomislav Cavrić zahvaljuje članovima na radu te zaključuje  14. sjednicu  Vijeća Gradske četvrti Brezovica.  

          Dovršeno u 18,44 sati.
            Zapisnik izradila:
                Lidija Špišić



   KLASA: 024-08/22-002/215
   URBROJ:251-13-11-8-22-2
   Brezovica, 18. srpnja 2022.
                                                                                                           Predsjednik
                                                                                                    Vijeća Gradske četvrti
                                                                                                              Brezovica

                                                                                       Tomislav Cavrić, mag.ing.el.techn.inf.

